CELEX: 22006D0013
Language: el
Date: 2005-12-08 00:00:00
Title: 2006/13/ΕΚ: Απόφαση αριθ. 2/2005 της Μεικτής Επιτροπής ΕΚ-Φερόων Νήσων, της  8ης Δεκεμβρίου 2005 , για την τροποποίηση της απόφασης αριθ. 1/2001 με την οποία θεσπίζονται διατάξεις για την υλοποίηση του πρωτοκόλλου για κτηνιατρικά θέματα που συμπληρώνει τη συμφωνία μεταξύ της Ευρωπαϊκής Κοινότητας, αφενός, και της κυβέρνησης της Δανίας και της τοπικής κυβέρνησης των Νήσων Φερόε, αφετέρου

13.1.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 8/46
            
         
      ΑΠΌΦΑΣΗ αριθ. 2/2005 ΤΗΣ ΜΕΙΚΤΉΣ ΕΠΙΤΡΟΠΉΣ ΕΚ-ΦΕΡΌΩΝ ΝΉΣΩΝ
   
   της 8ης Δεκεμβρίου 2005
   για την τροποποίηση της απόφασης αριθ. 1/2001 με την οποία θεσπίζονται διατάξεις για την υλοποίηση του πρωτοκόλλου για κτηνιατρικά θέματα που συμπληρώνει τη συμφωνία μεταξύ της Ευρωπαϊκής Κοινότητας, αφενός, και της κυβέρνησης της Δανίας και της τοπικής κυβέρνησης των Νήσων Φερόε, αφετέρου
   (2006/13/ΕΚ)
   Η ΜΕΙΚΤΗ ΕΠΙΤΡΟΠΗ ΕΚ-ΦΕΡΟΩΝ ΝΗΣΩΝ,
   Έχοντας υπόψη:
   τη συμφωνία με τη μορφή ανταλλαγής επιστολών μεταξύ της Ευρωπαϊκής Κοινότητας, αφενός, και της κυβέρνησης της Δανίας και της τοπικής κυβέρνησης των Νήσων Φερόε, αφετέρου,
   το πρωτόκολλο για κτηνιατρικά θέματα που συμπληρώνει τη συμφωνία μεταξύ της Ευρωπαϊκής Κοινότητας, αφενός, και της κυβέρνησης της Δανίας και της τοπικής κυβέρνησης των Νήσων Φερόε, αφετέρου (1), και ιδίως το άρθρο 2 πρώτο εδάφιο,
   Εκτιμώντας τα ακόλουθα:
   
               (1)
            
            
               Στη συνεδρίαση της κτηνιατρικής υποεπιτροπής της Μεικτής Επιτροπής ΕΚ-Φερόων Νήσων, στις 24 Αυγούστου 2004 στις Βρυξέλλες, οι Φερόες Νήσοι υπέβαλαν το σχέδιό τους εκτάκτων μέτρων για νόσους των ψαριών και το μηχανισμό απόσυρσης για ψάρια που έχουν προσβληθεί από λοιμώδη αναιμία σολομού. Οι κοινοτικοί εμπειρογνώμονες έκριναν ότι και τα δύο έγγραφα συνάδουν με τους κοινοτικούς κανόνες και, επομένως, είναι αποδεκτά.
            
         
               (2)
            
            
               Η κτηνιατρική υποεπιτροπή συνέστησε επίσης την ενσωμάτωση των Φερόων Νήσων στο κοινοτικό σύστημα κοινοποίησης ζωονόσων.
            
         
               (3)
            
            
               Ως εκ τούτου, η κτηνιατρική υποεπιτροπή συνέστησε την ανάλογη τροποποίηση της απόφασης αριθ. 1/2001 της Μεικτής Επιτροπής ΕΚ-Φερόων Νήσων (2),
            
         ΑΠΟΦΑΣΙΖΕΙ:
   Άρθρο 1
   Η απόφαση αριθ. 1/2001 της Μεικτής Επιτροπής ΕΚ-Φερόων Νήσων τροποποιείται ως εξής:
   
               1)
            
            
               Στο άρθρο 7 προστίθεται νέα παράγραφος 3 με την ακόλουθη διατύπωση:
               «3.   Οι Φερόες Νήσοι εφαρμόζουν την οδηγία 82/894/ΕΟΚ του Συμβουλίου (3) και συμμετέχουν στο σύστημα κοινοποίησης ζωονόσων (ΣΚΖ). Οι πρακτικές ρυθμίσεις για τη συμμετοχή των Φερόων Νήσων θα αποφασιστούν από κοινού μεταξύ των δημοσίων λειτουργών της Επιτροπής και των Φερόων Νήσων.
            
         
               2)
            
            
               Στο άρθρο 11 παράγραφος 1, το τρίτο εδάφιο αντικαθίσταται από το ακόλουθο κείμενο:
               «Οι Φερόες Νήσοι υπέβαλαν στην κτηνιατρική υποεπιτροπή σχέδιο εκτάκτων μέτρων σύμφωνα με το άρθρο 15 της οδηγίας 93/53/ΕΟΚ. Το σχέδιο εκτάκτων μέτρων περιλαμβάνει μηχανισμό απόσυρσης κατά το άρθρο 6 της οδηγίας 93/53/ΕΟΚ. Το σχέδιο εκτάκτων μέτρων και ο μηχανισμός απόσυρσης που υποβλήθηκαν τον Σεπτέμβριο του 2004 εγκρίνονται με τις διαδικασίες εμβολιασμού που καθορίζονται στο σχέδιο. Μεταγενέστερες τροποποιήσεις του σχεδίου υποβάλλονται στην Επιτροπή προς έγκριση, ύστερα από κοινοποίηση προς τα κράτη μέλη στο πλαίσιο της μόνιμης επιτροπής για την τροφική αλυσίδα και την υγεία των ζώων.».
            
         
               3)
            
            
               Στο άρθρο 11, η παράγραφος 2 διαγράφεται.
            
         Άρθρο 2
   Η παρούσα απόφαση αρχίζει να ισχύει την πρώτη ημέρα του μηνός που έπεται του μηνός της εκδόσεώς της.
   
      Βρυξέλλες, 8 Δεκεμβρίου 2005.
      
         
            Για τη Μεικτή Επιτροπή
         
         
            Ο Πρόεδρος
         
         Pierre FAUCHERAND
         
      
   
   
      (1)  ΕΕ L 305 της 30.11.1999, σ. 26.
   
      (2)  ΕΕ L 46 της 16.2.2001, σ. 24.
   
      (3)  ΕΕ L 378 της 31.12.1982, σ. 58.».